བསོད་ནམས་འབག་བཙོག་གི་བརྙན་གཏོང་ཁང་དེས་སྡེ་བའི་ནང་གི་སྒྲོལ་འདོན་ལ་བར་ཆད་ཆེན་པོ་ཐེབས།ཐོག་མར་སྒྲོལ་འདོན་གྱི་སྐབས་སུ་བྱིས་པ་རྣམས་ཇེ་ཉུང་ནས་ཇེ་ཉུང་དུ་སོང་བ་དང་།རིམ་བཞིན་གསར་བུ་གསར་མོ་རྣམས་ཀྱང་ཇེ་ཉུང་ནས་ཉེ་ཉུང་དུ་ཕྱིན་པས།སྡེ་བའི་ནང་གི་ལོ་ལོན་ཚོས་སྡེ་དཔོན་ལ་བསམ་འཆར་ཡང་ཡང་བཏོན་ནས་བརྙན་གཏོང་ཁང་དེའི་སྒོ་གཏན་དགོས་ཞེས་བཤད།ལོ་ལོན་སྐོར་ཞིག་སྡེ་དཔོན་ཚང་གི་ལྷས་ཀྱི་རྡོ་ཐེམ་སྟེང་ཙོག་སྟེ་སྡེ་དཔོན་ལ་བསམ་འཆར་བཤད།སྡེ་དཔོན་གྱིས་ལོ་ལོན་ཚོ་ཁྱིམ་དུ་གདན་དྲངས་ཀྱང་།ཁོ་ཚོས་གྲོས་བཏབ་པ་བཞིན་གཅིག་ཀྱང་ཁྱིམ་དུ་མི་འགྲོ་བར་ལྷས་ཀྱི་རྡོ་ཐེམ་སྟེང་བསྡད་བྱུང་ལ།སོ་སོས་རང་རང་གི་བསམ་འཆར་རྣམས་སྦ་གསང་མེད་པར་སྡེ་དཔོན་ལ་བཤད།